1 परमप्रभु यावे कली नक कुम्सो का पय। रागी रागी ङा मुर नेल्लेमी परमप्रभु यावे कली कुम्सो पने। 2 परमप्रभु यावे कली कुम्सो पने। आ नें ठेयब सेलीन। गे नाक्त किंत किंत मेको मुर आन कली श्येत रे प्रोंइशो आ पर्बम रागी रागी ङा मुर आन कली शेंदीने। 3 रागी रागी ङा मुर आन दातेमी मेको आ सक्ति आ पर्बम लोव़ पने। जात जात ङा मुर आन दातेमी आ छक लाक्चा ङा गेय आ पर्बम लोव़ पने। 4 मारदे हना परमप्रभु यावे ठेयब बाक्ब। ठेयब सेल्शा मान पाइक्चा पुंइसीब बाक्ब। मेको देवी देवता नेल्ल आन क्येङा मान पा हिंचा माल्शो बाक्ब। 5 मारदे हना जात जात ङा मुर आन देवी देवता शोर गाक्शो मूर्ति ला बाक्नीम। तन्न परमप्रभु यावेमी सरीङ सेल्तु। 6 मान ततीके नु नेल्ल क्येङा ठेयब दुम्तीके मेको नु बाक्ब। मेको आ बाक्तीक सक्ति नु छेङछेङम ब्रीशो बाक्ब।
